ഡിസിസി പ്രസിഡന്റ് തര്ക്കം കൂടുതല് ജില്ലയിലേക്ക് രണ്ടാം പട്ടികയും തള്ളി തിരുവനന്തപുരം തര്ക്കം രൂക്ഷമായി തുടരുന്നതിനിടെ കെ സുധാകരന് നല്കിയ ഡിസിസി പ്രസിഡന്റുമാരുടെ രണ്ടാം പട്ടികയും ഹൈക്കമാന്ഡ് തള്ളി. മതസാമുദായിക ഘടകങ്ങള്കൂടി കണക്കിലെടുത്ത് ഒറ്റപ്പേരുള്ള പട്ടിക നല്കാന് നിര്ദേശിച്ചതായാണ് സൂചന. കെപിസിസി പ്രസിഡന്റ് കെ സുധാകരനും കേരളത്തിന്റെ ചുമതലയുള്ള താരിഖ് അന്വര്, എഐസിസി ജനറല് സെക്രട്ടറി കെ സി വേണുഗോപാല് എന്നിവര് മാരത്തണ് ചര്ച്ച തുടരുകയാണ്. ഇതിനിടെ ഇടഞ്ഞുനില്ക്കുന്ന ഉമ്മന്ചാണ്ടിയെയും രമേശ് ചെന്നിത്തലയെയും അനുനയിപ്പിക്കാന് മുതിര്ന്ന നേതാവ് എ കെ ആന്റണിയെ രംഗത്തിറക്കി. അന്തിമപട്ടിക പുറത്തുവരുമ്ബോഴുള്ള കൂട്ടക്കലാപം ഒഴിവാക്കാനാണ് ഇത്. ഇരുവരെയും തണുപ്പിക്കാനായാല് പ്രതിഷേധം ആളിക്കത്തില്ലെന്നാണ് വിശ്വാസം. എന്നാല്, ആന്റണിയെ വിലവയ്ക്കേണ്ടെന്ന നിലപാടിലാണ് എ, ഐ ഗ്രൂപ്പിലെ രണ്ടാം നിര നേതാക്കള്. പാര്ടിയില് എല്ലാം നേടിയ ആന്റണി തങ്ങളുടെ വഴിമുടക്കാനിറങ്ങുകയാണെന്ന് അവര് ആരോപിച്ചു. അതേസമയം, പോസ്റ്റര് പതിക്കലും സൈബര് പോര്വിളിയും വ്യാഴാഴ്ചയും തുടര്ന്നു. എം കെ രാഘവനെതിരെ കോഴിക്കോട്ടും എ പി അനില്കുമാറിനെതിരെ മലപ്പുറത്തും പോസ്റ്റര് പ്രത്യക്ഷപ്പെട്ടു. പുറത്തുവന്ന പേരുകള്ക്കെതിരെ അതിശക്തമായ പ്രതിഷേധമാണ് ഉയരുന്നത്. രാഹുല് ഗാന്ധിക്ക് പരാതി പ്രവഹിക്കുകയാണ്. തിരുവനന്തപുരം, കൊല്ലം, ആലപ്പുഴ, കോട്ടയം, പാലക്കാടിനു പുറമേ മലപ്പുറം, എറണാകുളം, കോഴിക്കോട് ജില്ലകളിലേക്കും തര്ക്കം വ്യാപിച്ചു. കോട്ടയത്ത് നാട്ടകം സുരേഷിനു പകരം ഫില്സണ് മാത്യൂസ്, ജോമോന് ഐക്കര എന്നിവര്ക്കാണ് മുന്തൂക്കം. സാമുദായിക പരിഗണനയിലാണ് ഇത്. മലപ്പുറത്ത് ആര്യാടന് ഷൗക്കത്തിനു വേണ്ടിയാണ് കടുത്ത സമ്മര്ദം. കോഴിക്കോട്ട് കെ മുരളീധരന്റെ നോമിനിയായ പ്രവീണ്കുമാറിനെതിരെയും നീക്കം ശക്തമാണ്.